Verotuspäätösten postitus alkoi – loppusaldo voi olla yllättäen muuttunut, vaikka ei olisi korjannut esitäytettyä ilmoitusta | Talouselämä
Verotuspäätösten postitus alkoi – loppusaldo voi olla yllättäen muuttunut, vaikka ei olisi korjannut esitäytettyä ilmoitusta
VerotusKansantalousYhteiskuntaIlmiöt
Kolahtaa. Viime vuotta koskevien lopullisten verotuspäätösten postitus on alkanut. Satumaari Ventelä/KL
Verohallinto on alkanut postittaa viime vuoden verotusta koskevia päätöksiä kansalaisille. Lisää maksettava tai palautettava summa muuttuu joskus muutenkin kuin oman ilmoituksen perusteella.
Peruskuvio on, että suomalaiset ovat saaneet keväällä esitäytetyn veroilmoituksen mukana verotuspäätöksen. Jos ei ole korjannut veroilmoitusta, keväällä saatu verotuspäätös jää pääsääntöisesti voimaan, Verohallinto kertoo verkkosivullaan.
Mutta jos on korjannut veroilmoitustaan tai Verohallinto on saanut muualta asiakkaan verotukseen vaikuttavia tietoja, tulossa on uusi verotuspäätös. Jälkimmäisessä tapauksessa sen saldo voi olla melkoinen yllätys. Korjattuja tietoja verottaja on voinut saada esimerkiksi työnantajalta.
Uudet verotuspäätökset lähetetään satunnaisessa järjestyksessä siten, että päätökset ovat asiakkailla viimeistään lokakuun lopussa. Puolisot voivat saada päätökset eri aikaan.
Keväällä veroilmoituksen mukana on ollut erittelyosa, jossa verotuspäätöksen tiedot on purettu auki. Erittelyosasta näkee muun muassa sen, mistä verotuspäätöksen tiedot on saatu. Syksyllä uutta erittelyosaa ei tule.
Jos verotuspäätöksessä on selvä virhe, verottaja kehottaa ottamaan yhteyttä päätöksessä olevaan palvelunumeroon. Näin tekniset virheet saadaan korjattua jo ennen verotuksen päättymistä eli lokakuun loppua.